13. februar åbner det nye koldkrigsmuseum REGAN Vest i Rold Skov. Der har altså endnu ikke været gæster, men de nordjyske kunder har alligevel vist massiv interesse. Der er nemlig solgt mere end 20.000 billetter. - Jeg er en meget glad og tilfreds museumsdirektør. Vi vidste godt, at der var stor interesse for REGAN Vest, hvilket vi blandt andet fik bekræftet, da vi satte de første billetter i salg. Men siden er det også gået over al forventning, siger Lars Christian Nørbach, der er direktør for Nordjyske Museer, som Koldkrigsmuseet REGAN Vest er en del af. Hovedattraktion på museet er den hemmelige og atomsikre bunker, der blev bygget under Den Kolde Krig, som regenten og regeringen skulle søge tilflugt i, hvis der udbrød egentlig krig. Stadig billetter til salg De omkring 20.000 solgte billetter svarer til 40 procent af alle billetter i hele sæson 2023. Der er nemlig ikke uendelige mængder af plads. - Bunkeren har en begrænset kapacitet, blandt andet af sikkerhedsmæssige årsager, og man er derfor nødt til at købe en billet online før sit besøg. Men vi har sat en god portion i salg her fra start for at imødekomme den store interesse, siger Lars Christian Nørbach. De første par uger efter åbningen den 13. februar er totalt udsolgte, og det er til trods for, at der siden billesalget startede har været kritik af de dyre billetpriser . I øjeblikket er der sat billetter til salg til og med den 25. juni. Billetterne til den resterende del af sommerperioden sættes til salg på et senere tidspunkt. Du kan se et interview fra TV2 Nords programserie Indblik med direktør Lars Christian Nørbach her:

Opsummering:
Interessen for det nye museum REGAN Vest er massiv, på trods af at det endnu ikke er indviet samt kritik af billetpriserne.